|  |  |
| --- | --- |
| Forum: | Ad hoc RådhusMED om ny administrativ organisering |
| Tid: | 26. juni 2013 kl. 14.00-15.00 |
| Sted: | 915 |
| Deltagere: | Jette RunchelErik SildorfMerete WintherMia Fihl JeppesenKenneth Kjær JensenJoan BendiksenCecilie EngellClaes Hjort |
| Afbud: | Niels Carsten BluhmeTordis Vilidur |
| Referent: | Pernille Carlsen |

# Beslutningspunkter

## Godkendelse af dagsorden og referat (kl. 14.00-14.05)

**Sagsfremstilling:**

Referat af møde den 29. maj 2013 og dagsorden for mødet den 26. juni 2013 skal godkendes.

**Beslutning:**

Referatet og dagsordenen blev godkendt.

*Bilag:*

Referat af møde i Ad hoc RådhusMED 29. maj 2013 (13/6793)

## Drøftelse af forløb om ny adm. organisering (14.05-14.20)

**Sagsfremstilling:**

Forløbet omkring implementeringen af den nye administrative organisering drøftes.

**Beslutning:**

Jette gav indledningsvist en status på, hvor langt man var med de mange delprocesser omkring den nye administrative organisering. Der har været og er mange processer i gang omkring alt det tekniske, hvor der er mange ting som skal på plads (Outlook, Acadre, OPUS m.v.)

Disse projekter er i god gænge og kører i de spor, der er planlagt.

Økonomidelen er også i god gænge. Der slås nogle bevillinger sammen visse steder, men reelt er det ikke så mange ændringer, der skal laves i selve områdebevillingsstrukturen, men der er mange opgaver i det underliggende.. Metoden for økonomiopfølgningen resten af 2013 er blevet politisk godkendt i kommunalbestyrelsen.

Der er også blevet godkendt en ny kompetencefordelingsplan i personalesager.

Direktørstillingen på Børn, Kultur og Velfærd er kommet på plads og det samme gælder de fleste ledere i organisationen. Områdesekretariaterne er på plads, men mangler at få besat områdesekretariatslederstillingerne, som slås op i starten af august.

Arbejdet med netværksorganisationen er i god gænge. Netværksgruppen arbejder fortsat på at få lavet administrationsgrundlaget for netværksstrategien færdigt.

I forhold til lederne planlægges der et chefseminar den 11.-12. september for det nye chefforum, og der arbejdes på at lave kommissorier for chefforum og de øvrige fora, der skal etableres efter sommerferien.

Efter gennemgangen spurgte Jette til, hvordan processen omkring den nye administrative organisering er blevet opfattet af medarbejderne, og om der var ro og tryghed omkring alt det nye der skulle ske.

Medarbejdersiden fortalte, at det var opfattelsen, at nogen medarbejdere havde været noget frustrerede over processen, og at man havde syntes, at det havde været svært at følge med i processen. Det havde til tider været svært at finde de informationer, som man havde brug for, da noget dels var kommunikeret ud gennem nyheder og mails og andet i dokumenter via medarbejdersiden eller via MEDorganisationen.

Medarbejdersiden i Ad Hoc udvalget nævnte, at de med fordel kunne være blevet opdateret mere med bl.a. statuspapirer og opdaterede proces- og tidsplaner. Jette lovede, at statusnotatet fra orienteringen i Tværgående Chefgruppe lægges på medarbejdersiden.

Medarbejderrepræsentanterne havde generelt en oplevelse af, at de havde svært ved at give kollegerne svar på de forskellige spørgsmål, som de er kommet med undervejs i processen, hvilket bl.a. igen skyldes manglende viden om, hvor de kunne finde svarene. Jette bad om konkrete eksempler, da der efter hendes opfattelse har været informeret relativt tæt til Ad Hoc Rådhus MED. Medarbejderrepræsentanterne kunne konkret nævne, at viden tidligere om eksternt opslag af områdesekretariatslederne ville have været rart, hvilket Jette var enig i.

Medarbejdersiden mente generelt, at der er behov for en stærkere fortælling om hele baggrunden og visionen for omorganiseringen. Jette nævnte, at for mange medarbejdere er det måske svært at se eller mærke ændring fra i dag til i morgen, da organisationsændringerne har fokuseret på at styrke den strategiske og helhedsorienterede ledelse i forhold til at kunne løse de udfordringer, der er i forhold til stram økonomi og fortsat vækst og velfærd. Mange medarbejdere vil ikke opleve forskel i deres arbejde på den korte bane. Det er topledelsen og medarbejderne i områdesekretariaterne og de medarbejdere, som skal have nye chefer eller ledere, som på den korte bane mærker en forandring.

Det blev også nævnt, at der var usikkerhed omkring økonomien og besparelsen på de 3 mio. kr. Usikkerheden udspringer bl.a. af, at der forskellige steder i organisationen ansættes nye ledere, hvilket skaber frygt for fyring af administrativt personale. Jette henviste til vores personalepolitik og redegjorde for, at der i omstruktureringen er sikret midler til de nye lederstillinger.

Jette oplyste, at der var givet en redegørelse til Økonomiudvalget omkring besparelsen og at denne var på plads. Der er en økonomisk udfordring omkring områdesekretariaterne, hvis vi ender med at rekruttere eksternt, men ledelsen vurderer, at det kan løses gennem almindelig personaleomsætning over tid.

Claes foreslog, at man tog en vending på økonomien i KommuneMED i efteråret, hvilket Jette ville overveje. KommuneMED er allerede mundtligt orienteret om udmøntning af besparelsen.

*Bilag:*

Ingen

## Næste møde (14.20-14.25)

**Sagsfremstilling:**

Det aftales hvad der er behov for af møder efter sommerferien, og hvilke emner der er behov for at drøfte på disse møder.

**Beslutning:**

Det blev aftalt, at der indkaldes til et møde i slutningen af august, og at der holdes formøde med både en formand og en næstformand.

Merete blev valgt til næstformand.

*Bilag:*

Ingen

# Orienteringspunkter

## Lokaleflytninger på Rådhuset (14.25-14.45)

**Sagsfremstilling:**

MTF redegør for

* Tilrettelæggelse af flytningen
* Kommunikationen før og under flytningen med medarbejderne
* Rammer for flytningen. Hvad skal flyttes, hvad skal blive og hvordan afgøres det i konkrete tilfælde
* Evt. hvilke ombygninger/opdelinger af lokaler der påtænkes.

**Beslutning:**

Susanne Kremmer deltog under dette punkt og fortalte indledningsvist, at det havde været en lang proces med mange forslag og mange samtaler med afdelingschefer og direktørgruppen.

I det sidste forslag havde man lavet en yderligere samling af afdelinger efter ønske fra direktørgruppen. Susanne gennemgik herefter kort den nyeste lokaleplan.

Nu foregår der en lokal drøftelse i de enkelte afdelinger omkring fordelingen af lokaler. Det er meget forskelligt, hvordan afdelinger griber denne proces an.

I forhold til forhal og skiltning arbejder MTF videre med denne del, men først efter afslutning på flytterokaden.

Medarbejdersiden spurgte til, hvad MTF forventede, at de gik tilbage og gjorde. Susanne bad om, at man i hovedtræk videreformidlede de ting, som hun havde nævnt på dette møde.

Herefter drøftede man mødelokalerne. Der bliver mødelokaler i 915, et stort lokale og 2 mindre i blok B. Der var ønske om, at det store mødelokale kunne opdeles, men MTF havde dårlige erfaringer med skilledøre.

Joan oplyste, at mødelokalerne på Albo var blevet bookbare for alle i Outlook. Det undersøges p.t. om alrummet på Albo kan benyttes til undervisning med bærbare pc’ere.

Erik spurgte til, hvor langt man var med ombygningen af jobcentret? Der mangler bl.a. et venteområde.

Susanne oplyste, at man i første omgang har koncentreret sig om rådhuset.

I forhold til logistikken oplyste Susanne, at rækkefølgen på flytningerne forventes at blive således:

PPR

MTF

Skole, pleje og omsorg

Rest PPR, IT og MTF

ØC og CLP – omflytninger

MTF vil bede afdelingscheferne om en tilbagemelding omkring flyttekasser, borde, reoler m.v. og de vil bede afdelingscheferne om at finde ud af, hvor meget afdelingerne selv kan flytte. Det tilstræbes, at der flyttes så få møbler som muligt, men at der tages lokale hensyn.

Der kommer en tidsplan ud på medarbejdersiden senest fredag i uge 26. Det tilstræbes af være på plads senest 15. august- 1. september.

I omflytningsperioden er det ok at sætte sig på ledige kontorer, hvis ens eget ikke er klar og man måske kan bruge en kollegas kontor i stedet

Det blev afslutningsvist aftalt, at den endelige overordnede lokaleplan sendes ud med referatet.

*Bilag:*

Lokaleplan

## Orientering om status på ny administrativ organisering (kl. 14.45-14.55)

Sagsfremstilling:

Jette Runchel giver en status på implementeringen af ny administrativ organisering, herunder områdesekretariater, områdesekretariatsledere m.v.

**Beslutning:**

Status blev givet under pkt. 2.

*Bilag:*

Statuspapir pr. 19. juni 2013 (13/8128)

# Eventuelt (kl. 14.55-15.00)

Jette ønskede alle en god sommer.